Document ID: 31996D0311

KOMISSION PÄÄTÖS,
tehty 10 päivänä huhtikuuta 1996,
Euroopan maatalouden ohjaus- ja tukirahaston (EMOTR) tukiosastosta varainhoitovuonna 1992 rahoitettuja menoja koskevien jäsenvaltioiden tilien sekä tiettyjen varainhoitovuoden 1993 menojen tarkastamisesta ja hyväksymisestä (Vain espanjan-, tanskan-, saksan-, kreikan-, englannin-, ranskan-, italian-, hollannin- ja portugalinkieliset tekstit ovat todistusvoimaisia) (96/311/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisen maatalouspolitiikan rahoituksesta 21 päivänä huhtikuuta 1970 annetun neuvoston asetuksen (ETY) N:o 729/70 (1), sellaisena kuin se on viimeksi muutettuna asetuksella (EY) N:o 1287/95 (2), ja erityisesti sen 5 artiklan 2 kohdan,
on kuullut rahastokomiteaa,
sekä katsoo, että
asetuksen (ETY) N:o 729/70 5 artiklan 2 kohdan mukaan komissio tarkastaa ja hyväksyy mainitun asetuksen 4 artiklassa tarkoitettujen yksiköiden ja toimielimien maksamia menoja koskevat tilit jäsenvaltioiden toimittamien vuosittaisten tilien perusteella,
jäsenvaltiot ovat toimittaneet komissiolle varainhoitovuoden 1992 tilien tarkastamiseksi ja hyväksymiseksi tarvittavat asiakirjat; asetuksen (ETY) N:o 729/70 5 artiklan 2 kohdan mukaan 16 päivänä lokakuuta 1991 alkanut varainhoitovuosi 1992 päättyi 15 päivänä lokakuuta 1992; Ranska ja Italia ovat lisäksi toimittaneet varainhoitovuoden 1993 tilien tarkastamiseksi ja hyväksymiseksi tarvittavat asiakirjat; tämä varainhoitovuosi alkoi 16 päivänä lokakuuta 1992 ja päättyi 15 päivänä lokakuuta 1993,
komissio on tehnyt asetuksen (ETY) N:o 729/70 9 artiklan 2 kohdassa säädetyt tarkastukset,
Euroopan maatalouden ohjaus- ja tukirahaston (EMOTR) tukiosaston tilien tarkastamisesta ja hyväksymisestä 26 päivänä heinäkuuta 1972 annetun komission asetuksen (ETY) N:o 1723/72 (3), sellaisena kuin se on viimeksi muutettuna asetuksella (ETY) N:o 295/88 (4), 8 artiklan säännösten mukaan päätökseen tilien tarkastamisesta ja hyväksymisestä sisältyy kyseisen vuoden aikana kussakin jäsenvaltiossa toteutuneiden sellaisten menojen määrittäminen, joka on tunnustettu tukiosastosta maksettaviksi; 21 päivänä joulukuuta 1977 annetun varainhoitoasetuksen (5), sellaisena kuin se on viimeksi muutettuna asetuksella (EY, Euratom, EHTY), N:o 2335/95 (6), 102 artiklan mukaan tilien tarkastusta ja hyväksymistä koskevan päätöksen lopputulos, joka käsittää mahdollisen erotuksen 100 ja 101 artiklan mukaisesti kyseisen varainhoitovuoden tileille kirjattujen menojen kokonaismäärän ja komission tilien tarkastuksen ja hyväksymisen yhteydessä hyväksymien menojen kokonaismäärän välillä, kirjataan yhdelle ainoalle momentille lisäyksenä tai vähennyksenä menoihin,
asetuksen (ETY) N:o 729/70 2 ja 3 artiklan mukaisesti voidaan rahoittaa ainoastaan vientituet viennille kolmansiin maihin ja maatalousmarkkinoiden säätelemiseen tähtäävät interventiot, jotka on hyväksytty tai aloitettu yhteisön sääntöjen mukaisesti yhteisen markkinajärjestelyn yhteydessä; tehtyjen tarkastusten perusteella osa jäsenvaltioiden ilmoittamista menoista ei vastaa näitä edellytyksiä, joten niitä ei voida rahoittaa EMOTR:n tukiosastosta; tämän päätöksen liitteessä esitetään kunkin jäsenvaltion, jota asia koskee, ilmoittamat määrät, EMOTR:n tukiosastosta maksettaviksi tunnustetut määrat ja näiden määrien väliset erotukset sekä EMOTR:n tukiosastosta maksettaviksi tunnustettujen menojen ja varainhoitovuodelle kirjattujen menojen väliset erotukset,
Italian ilmoittamat oliiviöljyn julkisesta varastoinnista aiheutuneet menot, jotka kohoavat 43 270 556 684 Italian liiraan, eivät ole tämän päätöksen kohteena, koska asiakirjojen tarkempi tutkiminen on tarpeen; sen vuoksi nämä määrät on vähennetty jäsenvaltioiden ilmoittamista kyseisen varainhoitovuoden menoista ja ne tarkastetaan ja hyväksytään myöhemmin,
komission päätös 94/871/EY (7) ei koske Kreikan, Espanjan, Ranskan ja Italian viinin yksityisen varastoinnin osalta ilmoittamia menoja, jotka ovat 132 358 648 Kreikan drakmaa, 636 164 384 Espanjan pesetaa, 38 898 417 Ranskan frangia ja 8 203 376 912 Italian liiraa, eikä Tanskan ja Irlannin naudanlihan julkisen varastoinnin osalta ilmoittamia menoja, jotka ovat 13 497 909 Tanskan kruunua ja 9 613 206 Irlannin puntaa; komissio on tarkastellut näitä menoja kyseisten jäsenvaltioiden esittämien asiakirjojen perusteella; sen vuoksi nämä menot olisi tarkastettava ja hyväksyttävä tällä päätöksellä,
ennen kuin komissio vahvistaa päätöksellä 94/442/EY (8) perustettuun sovittelumenettelyyn kelpuutettavan rahoitusta koskevan korjauksen, on tarpeen, että jäsenvaltio voi halutessaan käyttää tätä menettelyä ja että komissio tutkii sovitteluelimen laatiman kertomuksen; kaikkien menettelyyn kelpuutettavien korjausten osalta säädetyt määräajat eivät ole päättyneet tämän päätöksen tekopäivänä; päätöstä tilien tarkastamisesta ja hyväksymisestä ei tulisi kuitenkaan enää viivyttää; sen vuoksi nämä määrät on vähennetty niiden jäsenvaltioiden, joita asia koskee, ilmoittamista kyseisen varainhoitovuoden menoista ja ne tarkastetaan ja hyväksytään myöhemmin,
päätöksessä 94/871/EY vahvistetaan, tietyin varauksin, Italian osalta rahoitusta koskeva korjaus, jonka määrä on 6 417 202 385 Italian liiraa ja joka koskee oliiviöljyn tuotantotukea; samoin vahvistetaan maitoalan ennakkomaksuja koskevat korjaukset, joiden määrä on Italian osalta 488 800 000 000 Italian liiraa, Espanjan osalta 31 020 000 000 Espanjan pesetaa ja Kreikan osalta 1 592 000 000 Kreikan drakmaa; komission tekemissä lisätarkastuksissa ei käynyt ilmi seikkoja, joiden perusteella voitaisiin epäillä rahoitusta koskevien korjausten oikeutusta; sen vuoksi näistä korjauksista tulee lopullisia,
Saksan osalta naudanliha-alan vientitukia koskevat tutkimukset ovat päättyneet; tässä päätöksessä määrätään jatkotoimenpiteistä,
asetuksen (ETY) N:o 729/70 8 artiklan mukaan yhteisö ei vastaa sääntöjenvastaisuuksien tai laiminlyöntien rahoituksellisista seuraamuksista, jos ne johtuvat jäsenvaltioiden hallintoelinten tai toimielinten aiheuttamista sääntöjenvastaisuuksista tai laiminlyönneistä; tämän päätöksen soveltamisalaan olisi sisällytettävä tiettyjä tällaisia rahoituksellisia seuraamuksia, joita ei voi kattaa yhteisön talousarviosta,
tämä päätös ei rajoita myöhemmästä tilien tarkastuksesta ja hyväksymisestä seuraavia rahoituksellisia seuraamuksia sellaisten kansallisten tukien tai rikkomusten osalta, joita koskevat perustamissopimuksen 93 ja 169 artiklan mukaiset menettelyt on aloitettu tai joiden osalta tällaiset menettelyt on päätetty 30 päivän kesäkuuta 1995 jälkeen,
tämä päätös ei rajoita sellaisia rahoituksellisia seuraamuksia, joista komissio päättää myöhemmän tilien tarkastuksen ja hyväksymisen yhteydessä, tämän päätöksen tekopäivänä kesken olevia tutkimuksia, asetuksen (ETY) N:o 729/70 8 artiklan mukaisia sääntöjenvastaisuuksia tai sellaisia tuomioistuimen tuomioita, jotka koskevat parhaillaan käsiteltävinä olevia, tämän päätöksen soveltamisalaan kuuluvia asioita,
komission asetuksen (ETY) N:o 1723/72 8 artiklassa ei suljeta pois mahdollisuutta, että komissio tarkastaa ja hyväksyy ennen tilien tarkastamista ja hyväksymistä koskevaa kokonaispäätöstä ja sen ulkopuolella erityistoimenpiteistä johtuvia menoja koskevien vuosittaisten tilien tietyt osat; tässä tapauksessa Italiassa durumvehnälle maksetun viennin ennakkomaksun maksamisen osalta ja Ranskassa oliiviöljyn kulutustuen maksamisen osalta todettujen vakavien puutteiden vuoksi on ehdottomasti tarpeen lisätä tähän päätökseen tilien tarkastaminen ja hyväksyminen kyseisiä budjettikohtia koskevien varainhoitovuoden 1993 menojen osalta; tämä päätös ei rajoita varainhoitovuoden 1993 sellaisten tilien tarkastamista ja hyväksymistä koskevaa päätöstä kyseisten kahden jäsenvaltion niiden menojen osalta, joita tämä päätös ei koske, ja
tämän Irlannin naudanlihan julkisen varastoinnin tilien tarkastuksen ja hyväksymisen yhteydessä päätetyt korjaukset ovat 10 prosenttia varainhoitovuodelta 1990 ja 5 prosenttia varainhoitovuodelta 1991, koska Irlanti ilmoitti vuoden 1991 alussa, että se pystyy tekemään merkittäviä parannuksia valvontajärjestelmään ja se ryhtyi toteuttamaan järjestelmää havaittujen puutosten korjaamiseksi,
ON TEHNYT TÄMÄN PÄÄTÖKSEN:
1 artikla
EMOTR:n tukiosastosta rahoitettuja menoja koskevat jäsenvaltioiden tilit varainhoitovuoden 1992 osalta tarkastetaan ja hyväksytään liitteen 1 mukaisesti.
2 artikla
EMOTR:n tukiosastosta rahoitettuja menoja koskevat Ranskan ja Italian tilit, jotka koskevat varainhoitovuoden 1993 osalta Italian ilmoittamia durumvehnän jyville, jauhoille, rouheille ja karkealle jauholle myönnettäviä vientimaksuja sekä Ranskan ilmoittamaa oliiviöljylle myönnettävää kulutustukea, tarkastetaan ja hyväksytään liitteen 2 mukaisesti.
3 artikla
Liitteissä olevien 3 kohdan mukaiset menot merkitään kirjanpitoon osana komission asetuksen (EY) N:o 296/96 (9) 4 artiklan 1 kohdassa tarkoitettuja menoja toukokuulle 1996.
4 artikla
Tämä päätös on osoitettu kaikille 31 päivänä joulukuuta 1994 yhteisössä mukana olleille jäsenvaltioille.
Tehty Brysselissä 10 päivänä huhtikuuta 1996.

Labels: 2
4
15
6